钦定古今图书集成/理学汇编/经籍典/第145卷 > 《汉书》 > 《艺文志》
## 钦定古今图书集成/理学汇编/经籍典/第145卷 > 《汉书》 > 《艺文志》

《诗经》二十八卷。鲁、齐、韩三家。〈注〉应劭曰：“申公作《鲁诗》，
后苍作《齐诗》，韩婴作《韩诗》。”

《鲁故》二十五卷。〈注〉师古曰：“‘故者，通其指义也。它皆类
此。今流俗《毛诗》改‘故’”训“传’为‘诂’字，失真耳。”

《鲁说》二十八卷。

《齐后氏故》二十卷。

齐《孙氏故》二十七卷。

《齐后氏传》三十九卷。

《齐孙氏传》二十八卷。

《齐杂记》十八卷。

《韩故》三十六卷。

《韩内传》四卷。

《韩外传》六卷。

《韩说》四十一卷。

《毛诗》二十九卷。

《毛诗故训传》三十卷。

凡《诗》六家，四百一十六卷。

《书》曰：“诗言志，歌咏言。”

师古曰：“《虞书》《舜典》之辞也。在心为志，发言为诗。咏者，永也；永，长也，歌所以长言之。”

故哀乐之心感，而歌咏之声发，诵其言谓之“诗”，咏其
声谓之“歌。”故古有采诗之官，王者所以观风俗，知得
失，自考正也。孔子纯取周诗，上采殷，下取鲁，凡三百
五篇，遭秦而全者，以其讽诵不独在竹帛故也。汉兴，
鲁申公为《诗》训故，而齐辕固、燕韩生皆为之传。或取
《春秋》，采杂说，咸非其本义。与不得已，鲁最为近之。

师古曰：“与《不得已》者，言皆不得也。三家皆不得其真，而鲁最近之。”

三家皆列于学官。又有毛公之学，自谓“子夏所传”，而
河间献王好之，未得立。